b'\n_START_ARTICLE_\nFernando de Noronha\n_START_PARAGRAPH_\nFernando de Noronha er en brasiliansk \xc3\xb8gruppe, der best\xc3\xa5r af 21 mindre \xc3\xb8er af vulkansk oprindelse. \xc3\x98erne er med p\xc3\xa5 UNESCOs Verdensarvsliste._NEWLINE_\xc3\x98gruppen er beliggende i Atlanterhavet cirka 360\xc2\xa0km nord\xc3\xb8st for Kap Sao Roque. Hoved\xc3\xb8en, som har givet navn til \xc3\xb8gruppen, har et areal p\xc3\xa5 18,4\xc2\xa0km\xc2\xb2 og et inbyggertal p\xc3\xa5 2.801 (2007). Hovedbyen hedder Vila dos Rem\xc3\xa9dios og ligger p\xc3\xa5 den nord\xc3\xb8stlige del af \xc3\xb8en._NEWLINE_I 1988 udlagde man ca. 70% af \xc3\xb8erne som naturreservat._NEWLINE_Indbyggerne kaldes noronhense.\n_START_SECTION_\nHistorie\n_START_PARAGRAPH_\nDet er uklart hvem, der helt pr\xc3\xa6cist s\xc3\xa5 \xc3\xb8erne f\xc3\xb8rste gang. Imidlertid ligger det fast, at den f\xc3\xb8rste der beskrev \xc3\xb8erne var Amerigo Vespucci. \xc3\x98erne blev overdraget til Fernao de Loronha af Dom Manuel I ved et dekret af 16. februar 1504._NEWLINE_Fra 1534 til 1737 var \xc3\xb8erne besat af henholdsvis engl\xc3\xa6nderne, franskm\xc3\xa6ndene og holl\xc3\xa6nderne._NEWLINE_Selvom \xc3\xb8erne ved lov af 24. september 1700, var blevet lagt ind under kronen og var blevet en del af lenet Pernambuco, var det f\xc3\xb8rst i 1737, at 250 politifolk officielt overtog \xc3\xb8en. For at forebygge yderligere invasioner, besluttedes det at bef\xc3\xa6ste \xc3\xb8en og forterne Nossa Senhora dos Remedios, Nossa Senhora de Conceicao og Santo Antonio blev opf\xc3\xb8rt. Og i 1739 blev der yderligere opf\xc3\xb8rt 2 forter: Sao Joao Batista dos Dois Irmaos og Sao Joaquim do Sueste. I 1772 opf\xc3\xb8rtes kirken Nossa Senhora dos Remedios._NEWLINE_I slutningen af det 18. \xc3\xa5rhundrede kom de f\xc3\xb8rste fanger til \xc3\xb8en, hvilket bevirkede, at \xc3\xb8ens profil blev \xc3\xa6ndret, da man for at forhindre flygtede fanger i at kunne gemme sig, ryddede vegetationen og f\xc3\xa6ldede en stor del af \xc3\xb8ens tr\xc3\xa6er._NEWLINE_Ved en lov i 1755 besluttedes det, at den portugisiske koloni Angola, skulle yde en \xc3\xa5rlig sum af 4.000.000 real. Denne betaling stod p\xc3\xa5 indtil Angolas uafh\xc3\xa6ngighed i 1975._NEWLINE_I 1817 under den pernambucanske opstand, blev \xc3\xb8ens fanger sendt tilbage til fastlandet og i 1822 tog Pernambuco kontrol over \xc3\xb8erne og lagde administrationen ind under krigsministeren. \xc3\x98erne forblev en del af Pernambuco indtil 1877 hvor Brasiliens justitsministerium overtog kontrollen._NEWLINE_Efter Brasilien var blevet en republik i 1889 overgik kontrollen med \xc3\xb8erne nok engang til Pernambuco, som i 1897 tog kontrol med \xc3\xb8ens fangelejr og omdannede den til statsf\xc3\xa6ngsel. Et f\xc3\xa6ngsel som den brasilianske stat i 1938 k\xc3\xb8bte for 2.000.000 real, herefter blev f\xc3\xa6ngslet brugt som politisk f\xc3\xa6ngsel og straffekoloni._NEWLINE_I 1942 blev \xc3\xb8gruppen omdannet til et f\xc3\xb8deralt territorium. P\xc3\xa5 grund af en aftale mellem Brasilien og USA var der i perioden 1942 \xe2\x80\x93 1945 udstationeret amerikanske soldater p\xc3\xa5 \xc3\xb8erne. og i perioden 1957 \xe2\x80\x93 1962 opererede NASA en satellit sporingsstation p\xc3\xa5 \xc3\xb8en._NEWLINE_\xc3\x98erne blev administreret af den brasilianske h\xc3\xa6r indtil 1981, af luftv\xc3\xa5benet indtil 1986 og af forsvarskommandoen indtil 1987. Det meste af \xc3\xb8ernes infrastruktur stammer fra denne periode._NEWLINE_Mellem 1987 og 1988 blev \xc3\xb8erne administreret af det brasilianske indenrigsministerium, hvorefter territoriet overgik til Pernambuco, hvor det har status af statsligt distrikt (Distrito Estadual)._NEWLINE_I marts 1996 blev der for f\xc3\xb8rste gang afholdt valg til distriktsr\xc3\xa5det.\n_START_SECTION_\nGeografi\n_START_PARAGRAPH_\n\xc3\x98gruppen er den synlige del af en unders\xc3\xb8isk bjergk\xc3\xa6de, der str\xc3\xa6kker sig 800 m ned i havet og best\xc3\xa5r af 21 st\xc3\xb8rre og mindre \xc3\xb8er og klipperev._NEWLINE_Hoved\xc3\xb8en, der har givet navn til hele \xc3\xb8gruppen, udg\xc3\xb8r 91% af det samlede areal, hvor resten prim\xc3\xa6rt udg\xc3\xb8res af \xc3\xb8erne: Rata, Sela Gineta, Cabeluda, Sao Jose, Leao og Viuva._NEWLINE_Geologiske studier indikerer, at \xc3\xb8erne blev formet for ca. 2.000.000 \xc3\xa5r siden.\n_START_SECTION_\nFlora\n_START_PARAGRAPH_\nLandvegetationen best\xc3\xa5r prim\xc3\xa6rt af klatreplanter, buske og nogle f\xc3\xa5 tr\xc3\xa6arter. Blandt buskene finder man bl.a. kapersplanter og klatreplanten burra leiteira. Af tr\xc3\xa6er finde man en del frugttr\xc3\xa6er, der er blevet introduceret p\xc3\xa5 \xc3\xb8erne, deriblandt papaya, banan og guava_NEWLINE_Vandvegetationen er relativt begr\xc3\xa6nset i vandet omkring Fernando de Noronha. En grund til dette menes at v\xc3\xa6re, at vandstr\xc3\xb8mmene omkring \xc3\xb8erne er varme str\xc3\xb8mme, der b\xc3\xa6rer en begr\xc3\xa6nset m\xc3\xa6ngde organisk materiale med sig.\n_START_SECTION_\nFauna\n_START_PARAGRAPH_\nSom det ofte ses p\xc3\xa5 isolerede \xc3\xb8grupper, udg\xc3\xb8res Landdyrene for st\xc3\xb8rstedelens vedkommende af forskellige fuglearter, mens antallet af hvirveldyr er begr\xc3\xa6nset._NEWLINE_P\xc3\xa5 grund af \xc3\xb8ernes geografiske placering, langt fra fastlandet og midt i den syd\xc3\xa6kvatoriale havstr\xc3\xb8m er der et rigt havdyreliv, s\xc3\xa5ledes er der registreret 168 arter af bl\xc3\xb8ddyr og 72 arter af krebsdyr. Derudover findes der en stor m\xc3\xa6ngde fisk i farvandet.'